**«Ανάρτηση Των Κτηματογραφικών Διαγραμμάτων, Κτηματολογικών Πινάκων και συλλογή Δηλώσεων Ιδιοκτησίας στα πλαίσια εκπόνησης της μελέτης «Πράξη Εφαρμογής Πολεοδομικής Μελέτης Β΄Κατοικίας Παραλίας Μαραθώνα» της Δ.Ε. Μαραθώνα του Δήμου Μαραθώνος»**

**ΟΔΗΓΙΕΣ ΣΥΜΠΛΗΡΩΣΗΣ ΔΗΛΩΣΗΣ ΙΔΙΟΚΤΗΣΙΑΣ:**

**Υπόχρεοι υποβολής δήλωσης ιδιοκτησίας:**

Όλα τα φυσικά ή νομικά πρόσωπα που είναι ιδιοκτήτες σε ακίνητα εντός του ορίου της περιοχής μελέτης (όπως αυτό απεικονίζεται στο χάρτη που αναρτάται στην ιστοσελίδα του Δήμου [www.marathon.gr](http://www.marathon.gr) και στα Δημοτικά Καταστήματα Νέας Μάκρης και Μαραθώνα, υποχρεούνται να υποβάλλουν δήλωση ιδιοκτησίας του άρθρου 12 του Ν. 1337/ 1983, όπως τροποποιήθηκε και ισχύει σήμερα.

Συγκεκριμένα, υπόχρεος υποβολής δήλωσης ιδιοκτησίας είναι ο ιδιοκτήτης ή κληρονόμος κάθε ακινήτου που έχει πλήρη ή ψιλή κυριότητα .

Σημειώνεται ότι:

* Η δήλωση ιδιοκτησίας αφορά τον κάθε ιδιοκτήτη ως άνω. Σε περίπτωση που ένα ακίνητο ανήκει σε περισσότερα από ένα πρόσωπα πρέπει να υποβληθούν τόσες δηλώσεις όσες είναι τα πρόσωπα.
* Η υποχρέωση υποβολής δήλωσης αφορά σε όλα τα ακίνητα ανεξάρτητα αν είναι οικοδομημένα ή όχι.

**Πού υποβάλλεται η δήλωση:**

Ο ενδιαφερόμενος υποβάλλει τη συμπληρωμένη δήλωση ιδιοκτησίας στο Δημοτικό Κατάστημα Μαραθώνος και στο Δημοτικό Κατάστημα Νέας Μάκρης. Το ειδικό έντυπο δήλωσης ιδιοκτησίας μπορεί να το παραλάβει είτε από τα Δημοτικά Καταστήματα Μαραθώνα και Νέας Μάκρης, είτε από την ιστοσελίδα του Δήμου [**www.marathon.gr**](http://www.marathon.gr)**.**

Εναλλακτικά, την αποστέλλει ταχυδρομικά με συστημένη επιστολή στο πρωτόκολλο του Δήμου.

**Οδηγίες συμπλήρωσης δήλωσης ιδιοκτησίας:**

Δήμος/Περιοχή: Συμπληρώνεται ο Δήμος/Περιοχή που ανήκει η ιδιοκτησία.

ΚΑΕΚ: Συμπληρώνεται υποχρεωτικά ο μοναδικός 12ψήφιος Κωδικός Αριθμός Εθνικού Κτηματολογίου της ιδιοκτησίας.

Κτηματογραφικός αριθμός ιδιοκτησίας (συμπληρώνεται προαιρετικά): Είναι ο επταψήφιος αριθμός με τον οποίο η ιδιοκτησία αποτυπώνεται στο κτηματογραφικό διάγραμμα που αναρτάται .

Το έντυπο της δήλωσης αποτελείται από τις ακόλουθες έξι παραγράφους:

1. ΣΤΟΙΧΕΙΑ ΙΔΙΟΚΤΗΤΗ ή ΣΥΝΙΔΙΟΚΤΗΤΗ

Α. (1.1.-1.9) Δήλωση ιδιοκτησίας φυσικού προσώπου

Συμπληρώνονται τα στοιχεία του φυσικού προσώπου σύμφωνα με την αστυνομική ταυτότητά του (ονοματεπώνυμο, ονοματεπώνυμο πατρός κλπ).

Β. (1.10) Δήλωση ιδιοκτησίας νομικού προσώπου

Συμπληρώνονται τα στοιχεία του νομικού προσώπου σύμφωνα με το καταστατικό ίδρυσής του.

2. ΣΤΟΙΧΕΙΑ ΙΔΙΟΚΤΗΣΙΑΣ

Συμπληρώνονται:

2.1. Ο τρόπος κτήσης (αγορά, κληρονομιά, δωρεά κλπ).

2.2. Το συμβόλαιο (αριθμός, ημερομηνία, συμβολαιογράφος, τόμος και αριθμός μεταγραφής στο Υποθηκοφυλακείο). Στην περίπτωση που το δηλούμενο δικαίωμα αποκτήθηκε με περισσότερα από ένα συμβόλαια, είναι απαραίτητο να αναγραφούν όλα τα συμβόλαια.

2.3. Η επιφάνεια της ιδιοκτησίας σε τ.μ. σύμφωνα με το συμβόλαιο.

2.4.Ποσοστό συνιδιοκτησίας όπως προκύπτει από το συμβόλαιο.

2.5.Τα ονόματα και τα ποσοστά των λοιπών συνιδιοκτητών όπως προκύπτουν από το συμβόλαιο.

2.6.Η θέση του οικοπέδου (διεύθυνση, αριθμός ΟΤ, περιγραφή).

2.7.Τα στοιχεία των ομόρων ιδιοκτητών (προαιρετικά).

3. ΕΠΙΚΕΙΜΕΝΑ ΣΤΟΙΧΕΙΑ ΟΙΚΟΠΕΔΟΥ

Συμπληρώνονται αναλυτικά τα επικείμενα στο οικόπεδο: κτίσματα, περιφράξεις, δέντρα κλπ.

4. ΣΤΟΙΧΕΙΑ ΙΔΙΟΚΤΗΤΗ/ ΙΔΙΟΚΤΗΣΙΑΣ ΚΑΤΑ ΤΗΝ ΕΛΕΓΧΟΜΕΝΗ ΗΜΕΡΟΜΗΝΙΑ

Συμπληρώνονται τα στοιχεία του φυσικού ή νομικού προσώπου που κατείχε το ακίνητο πριν από την ημερομηνία ελέγχου **28-5-2014**, καθώς και το συμβόλαιο με το οποίο αποκτήθηκε το ακίνητο από αυτόν. Τα στοιχεία αυτά είναι πολύ σημαντικά γιατί βάσει αυτών θα υπολογισθεί η εισφορά σε γη.

Η ενότητα αυτή συμπληρώνεται **μόνο** αν ο τίτλος κτήσης του σημερινού ιδιοκτήτη είναι μεταγενέστερος της 28-5-2014.

5.ΣΥΝΥΠΟΒΑΛΛΟΜΕΝΑ ΣΤΟΙΧΕΙΑ

Εκτός από το έντυπο της δήλωσης, τα απαραίτητα στοιχεία που υποβάλλονται **σε απλά φωτοαντίγραφα (φωτοτυπίες)** είναι:

1. Δελτίο Αστυνομικής Ταυτότητας
2. Τίτλος/Τίτλοι Ιδιοκτησίας συνοδευόμενοι από τα πιστοποιητικά μεταγραφής/καταχώρισής τους
3. Αντίγραφο Κτηματολογικού Φύλλου(Απόσπασμα Περιγραφικής Βάσης) και Απόσπασμα Κτηματολογικού Διαγράμματος (Απόσπασμα Χωρικής Βάσης) τα οποία μπορούν να εκδοθούν είτε μέσω της ιστοσελίδας <https://www.ktimanet.gr/Myktima/Account/PreLogin> με ταυτοποίηση μέσω της χρήσης κωδικών TaxisNet και ζητώντας το με βάση τον αριθμό ΚΑΕΚ. Τα ως άνω Κτηματολογικό Φύλλο και Κτηματολογικό Διάγραμμα (Απόσπασμα Περιγραφικής Βάσης-Απόσπασμα Χωρικής Βάσης) είναι επαρκή και σε επίπεδο ενημερωτικό (χωρίς να καταβάλλεται τέλος ).
4. **Σε περίπτωση που ο τίτλος κτήσης του σημερινού ιδιοκτήτη είναι μεταγενέστερος της ημερομηνίας ελέγχου: 28-5-2014, επιπλέον των παραπάνω θα υποβληθούν:**

**i)** Συμβόλαια ιδιοκτησίας του σημερινού ιδιοκτήτη με τα πιστοποιητικά μεταγραφής/καταχώρισής τους, καθώς και

**ii)**Συμβόλαια του ιδιοκτήτη κατά την ελεγχόμενη ημερομηνία (28-05-2014), συνοδευόμενα από τα πιστοποιητικά μεταγραφής/καταχώρισής τους.

1. **Σε περίπτωση που η ιδιοκτησία** **δεν έχει δηλωθεί ή δεν εμφανίζεται στις εγγραφές του Εθνικού Κτηματολογίου,** τότε πρέπει να προσκομιστούν συμβόλαια ιδιοκτησίας, πιστοποιητικά (μεταγραφής, ιδιοκτησίας, βαρών, διεκδικήσεων, κατασχέσεων), καθώς και αντίγραφο μερίδας του ιδιοκτήτη, από το αρμόδιο Υποθηκοφυλάκειο. Σε περίπτωση που ο τίτλος κτήσης του σημερινού ιδιοκτήτη είναι μεταγενέστερος της ημερομηνίας ελέγχου (28-5-2014), επιπλέον των παραπάνω θα υποβληθούν τα συμβόλαια του ιδιοκτήτη κατά την ελεγχόμενη ημερομηνία (28-05-2014) συνοδευόμενα από τα πιστοποιητικά μεταγραφής τους.
2. **Συστήνεται προαιρετικά η προσκόμιση Εξαρτημένου Τοπογραφικού Διαγράμματος εφόσον είναι διαθέσιμο.**
3. Για τις ιδιοκτησίες στις οποίες έχει εκδοθεί Βεβαίωση Οικοδομησιμότητας συστήνεται η προσκόμιση των σχετικών βεβαιώσεων και σχεδιαγραμμάτων ώστε να ληφθούν υπόψη στην Πράξη Εφαρμογής.

6. ΜΕ ΤΗΝ ΠΑΡΟΥΣΑ ΔΗΛΩΝΩ ΥΠΕΥΘΥΝΑ ΟΤΙ:

Διαγράφεται από τον ιδιοκτήτη ό,τι δεν ισχύει.

Στην παράγραφο 6.2 ζητείται από τους ιδιοκτήτες να δηλώσουν αν αντί ολόκληρης ή μέρους της οφειλόμενης εισφοράς σε χρήμα επιθυμούν να προσφέρουν ίσης αξίας εδαφική έκταση της ιδιοκτησίας τους.

**Τρόποι υποβολής δηλώσεων ιδιοκτησίας:**

1. **Με φυσική παρουσία**

Ο ιδιοκτήτης καταθέτει την δήλωση ιδιοκτησίας με τα συνυποβαλλόμενα στοιχεία αυτοπροσώπως και πρέπει να φέρει φωτοτυπία της Αστυνομικής τους Ταυτότητας ή του Διαβατηρίου τους ή άλλου επίσημου εγγράφου, προκειμένου να πραγματοποιηθεί ταυτοποίηση των στοιχείων του και κατόπιν να υπογράψει τη δήλωση.

Στην περίπτωση που η δήλωση δεν κατατίθεται από τον ίδιο τον ιδιοκτήτη θα πρέπει να προσκομίζεται εξουσιοδότηση με το γνήσιο της υπογραφής από ΚΕΠ ή να είναι ψηφιακά βεβαιωμένη μέσω της υπηρεσίας gov.gr (<https://www.gov.gr/ipiresies/polites-kai-kathemerinoteta/psephiaka-eggrapha-gov-gr/psephiake-bebaiose-eggraphou>).

1. **Υποβολή ταχυδρομικώς με συστημένη επιστολή**

**Η δήλωση ιδιοκτησίας** θα πρέπει να φέρει απαραιτήτως γνήσιο υπογραφής από ΚΕΠ ή να είναι ψηφιακά βεβαιωμένη μέσω της υπηρεσίας gov.gr (<https://www.gov.gr/ipiresies/polites-kai-kathemerinoteta/psephiaka-eggrapha-gov-gr/psephiake-bebaiose-eggraphou>)**.**

Για πληροφορίες – διευκρινίσεις, οι πολίτες δύνανται να επικοινωνούν με τον υπεύθυνο Αντιδήμαρχο Πολεοδομικών Θεμάτων κ. Δημήτριο Μακρή κατά τις ημέρες Τρίτη και Παρασκευή και ώρες 9.00-14.00 στο τηλ. 22943-20907 (1ος όροφος Δημαρχείου Μαραθώνος), και κατά τις ημέρες Δευτέρα, Τετάρτη, Πέμπτη και ώρες 9:00-13:00 στο τηλ. 22943-20539 (γραφείο 3 στο ισόγειο του Δημοτικού Καταστήματος Νέας Μάκρης) καθώς και στο 6977260738 . Σε περιπτώσεις που οι ενδιαφερόμενοι αδυνατούν να ενημερωθούν για τα στοιχεία του χάρτη από την ιστοσελίδα των Δήμων, μπορούν να εξυπηρετούνται στα γραφεία της υπηρεσίας στα αντίστοιχα Δημοτικά Καταστήματα.

**ΠΡΟΣΟΧΗ!!**

Η υποβολή δήλωσης ιδιοκτησίας είναι απαραίτητη προϋπόθεση για την άρτια και χωρίς σφάλματα εκπόνηση της μελέτης ρυμοτομικού σχεδίου εφαρμογής.

Η μη υποβολή δήλωσης ιδιοκτησίας από τον ιδιοκτήτη επιφέρει σοβαρές νομικές συνέπειες και συγκεκριμένα:

1) Καθίσταται άκυρη κάθε δικαιοπραξία που αφορά το ακίνητο για το οποίο δεν υποβλήθηκε δήλωση.

2) Δεν επιτρέπεται η έκδοση οικοδομικής άδειας στο ακίνητο που δεν υποβλήθηκε δήλωση ιδιοκτησίας.

3) Στον Πίνακα της Πράξης Εφαρμογής που θα πραγματοποιηθεί στο πλαίσιο της μελέτης το ακίνητο θα φαίνεται ως αγνώστου ιδιοκτήτη.

4) Μετά την κύρωση της Πράξης Εφαρμογής ο ιδιοκτήτης που δεν υπέβαλλε δήλωση ιδιοκτησίας οδηγείται εκ των πραγμάτων στη σύνταξη διορθωτικής πράξης με οικονομική επιβάρυνση του ιδίου.